Fra og med 1. januar 2024 er store bededag afskaffet. Fredag kunne nordjyderne nyde at have helligdagen fri for sidste gang. Og afskaffelsen falder ikke i god jord hos alle. - Det er selvfølgelig lidt kedeligt og trist. Nu har man endelig muligheden for at fejre en forlænget weekend med familien og få et lille afbræk i hverdagen - det er super skønt, siger Peter Borup Andersen fra Randers, som har taget familien med fra Randers til Kattegat Strand Camping i Øster Hurup. Et af byens ishuse, Vaffelhuset, har de hentet ekstra personale ind til helligdagen, hvor flere kunder har tiden til at prioritere at få en lille is. For dem kommer den mindre helligdag til at betyde færre kunder i biksen. - Det er nogle feriedage, som kommer til at mangle. Det er en dag, der normalt kommer ekstra mange, fordi vi er beliggende i turismeområdet, hvor folk kommer og tager i sommerhus. Man tager ud og holder den ekstra fridag, så der går noget hygge og nogle turister af, siger Katia Nielsen, som er manager hos Vaffelhuset i Øster Hurup. Ekstra penge i statskassen Allan Busk, som er formand for 3F Aalborg, har siden det blev officielt, at helligdagen afskaffes, været stærk modstander. Store bededag afskaffes for at få omkring tre milliarder kroner mere i statskassen om året, men det er slet ikke den rigtige måde ifølge Allan Busk, som mener det nærmere kommer til at koste kommunerne mere. - De penge, som de siger, de får i statskassen, er bombet ned af flere økonomer, det får de jo slet ikke. Men jeg kunne altså godt henvise til mange andre steder, hvor man kunne finde de penge i statskassen, siger han. Og han er da ikke ene om at mene, at pengene kunne være fundet andre steder. - Jeg tænker ikke, at alle sten har været vendt i den sammenhæng. Og jeg tænker, der har været andre muligheder for at finansiere det end at fjerne en helligdag, siger Peter Borup Andersen. Men spørger man Folketingspolitiker Preben Bang Henriksen fra Venstre, så falder kirken ikke sammen af, at man afskaffer store bededag. Tværtimod vil det gavne den danske velfærd, at man får de ekstra penge. Han er dog forstående overfor utilfredsheden. - Det ville have været rarere, hvis vi havde fri, men jeg ville også være dybt betænkelig, hvis ikke vi havde økonomi til den velfærd, som vi har i dag, og det kan altså også være dybt problematisk. Det er derfor, at jeg er tilhænger af, at vi afskaffer store bededag, siger Preben Bang Henriksen (V). Så for mange danskere bliver der hygget ekstra til den sidste af slagsen. Og på campingpladsen ved Øster Hurup, er der ingen undtagelse. På trods af blæsevejr kan familien på fem sagtens nyde tilværelsen i et fortelt. - Jeg er lige kommet tilbage fra en løbetur, det var super dejligt. Ellers skal vi få tiden til at gå med spil og hygge med familien. Jeg tænker, det bliver sådan her alle tre dage, siger Peter Borup Andersen, mens familien hygger om et spil Uno.

Referat:
Fredag var det sidste gang, helligdagen store bededag blev afholdt. Det ærgrer flere, som nu kan sige farvel til den sidste fridag af sin slags.